***Michelinguiden*** (også kalt ***Guide Michelin*** eller ***Guide Rouge***) er en serie bøker med rødt omslag som årlig blir utgitt av Michelin. De inneholder blant annet anbefalinger av gode restauranter og hoteller.

Guiden er best kjent for å gi gode restauranter én, to eller tre stjerner. Dette gjøres ved at inspektører sendes ut anonymt for å bedømme smaken og kvaliteten på maten og personalets kunnskaper og opptreden. Å ha en eller flere stjerner gir høy status innen restaurantbransjen.

Historie
--------

Michelinguiden ble første gang utgitt i 1900 i Frankrike av brødrene André og Edouard Michelin for å hjelpe bilister å finne veien, få service til bilen og et hotell å sove på.

Guiden var gratis fram til 1920. Ifølge en historie fortalt av Michelin-brødrene begynte de å ta betaling da en bunke av guidene ble funnet som støtte for et arbeidsbord i et verksted.[] Dette viste ifølge brødrene at en gratis katalog ikke ville bli tatt seriøst. 

I 1926 introduserte guiden en stjerne for å markere god mat, to og tre stjerner ble lagt til tidlig på 1930-tallet. Omslaget på guiden var opprinnelig blått, men skiftet i 1931 til rødt slik vi kjenner guiden i dag.

Etter hvert som biltrafikk ble vanligere ble stjernesystemet videre utviklet, og guider for andre land ble introdusert. I dag er det 12 forskjellige utgaver av Michelinguiden, og tilsammen inneholder den oppslag om mer enn 45 000 hoteller og restauranter i Europa. Det utgis nå en nasjonal enkeltstående guide for landene: Frankrike, Storbritannia, Irland, Østerrike, Spania, Portugal, Benelux (dvs. Belgia, Nederland og Luxembourg), Italia, Tyskland og Sveits, i tillegg til «Main Cities of Europe» som dekker de største byene i Europa. De første guidene som dekker byer utenfor Europa ble for første gang publisert i 2005 for New York og i 2006 for San Francisco. Det er senere publisert guider for Tokyo og Los Angeles.

Stjerner
--------

* Tre stjerner – «utrolig godt kjøkken, verdt en egen reise»
* To stjerner – «usedvanlig god matlaging, verdt en omvei»
* Én stjerne – «en svært god restaurant i sin kategori»
* Bib Gourmand – nivået under stjerne – «god mat til en moderat pris»

Omtalte restauranter
--------------------

### Norge

Utdypende artikkel: Liste over norske restauranter i Michelinguiden

Norge var en del av den engelskspråklige delen *Michelin Hotels and restaurants – Main cities of Europe*, men er siden 2014 i en egen nordisk guide. Fra 2015 kan også andre spisesteder enn hovedstedene i Norden få stjerne.

24. februar 2016: Maaemo fikk tre stjerner i guiden. 

Re-naa i Stavanger ble i 2016 første restaurant utenfor Oslo til å få stjerne i Guide Michelin.

I 2012 fikk Maaemo to stjerner i guiden, det andre norske spisestedet som fikk to, det første var Bagatelle. I 2016 fikk Maaemo tre stjerner som de beholdt til de flyttet i 2020. Restaurant Feinschmecker mistet sin ene stjerne etter 19 år. Blant norske spisesteder som tidligere har hatt én stjerne i Michelinguiden er Le Canard, Restaurant Oscarsgate og Haga Restaurant.

2022
----

I 2022 hadde følgende 14 spisesteder i Norge Michelinstjerner: 

* Maaemo, Oslo (tre stjerner)
* Re-Naa, Stavanger (to stjerner)
* Sabi Omakase, Stavanger (én stjerne)
* Speilsalen, Trondheim (én stjerne)
* Fagn, Trondheim (én stjerne)
* Credo, Trondheim (én stjerne)
* Under, Lindesnes (én stjerne)
* Bare, Bergen (én stjerne)
* Statholdergaarden, Oslo (én stjerne)
* Kontrast, Oslo (én stjerne)
* Hot Shop, Oslo (én stjerne)
* Hyde, Oslo (én stjerne)
* Schlägergården, Oslo (én stjerne)
* Lysverket, Bergen (én stjerne)

Fire nye restauranter fikk en stjerne i 2022, Hot Shop, Hyde, Schlägergården og Lysverket. Omakase by Vladmir Pak hadde en stjerne i 2021, men var stengt med planlagt gjenåpning i oktober 2022.

Innen Norden hadde Danmark (i 2021) 18 restauranter med én stjerne, 7 med to og 2 med tre stjerner. Sverige har 14 restauranter med én stjerne, 4 med to og 1 med tre. Finland har 7 restauranter med én stjerne, og Island har én én-stjernes restaurant.

Referanser
----------

1. ↑  «Ny, Nordisk Michelin-guide og to nye stjernerestauranter i Oslo». *Michelin.no*. Besøkt 4. april 2017.
2. ↑  «Her er årets nordiske stjernerestauranter». *Dagens Næringsliv*. 26. februar 2015. Besøkt 4. april 2017.
3. ↑  Dette er Norges beste restaurant VG Nett 14. mars 2012
4. ↑  «Disse fikk stjerner under Michelin-utdelingen i Trondheim». *NRK*. 17. februar 2020. Besøkt 15. februar 2021.
5. ↑  Hambro, Sarah; Skavlan, Anna; Stokstad, Regine; Bø, Merete (14. september 2021). «Tre Michelin-stjerner til Maaemo: – Det har aldri vært gjort før». *www.dn.no* **(norsk)**. Besøkt 15. september 2021.
6. ↑  «Norway MICHELIN Restaurants – the MICHELIN Guide». *MICHELIN Guide* **(engelsk)**. Besøkt 14. juli 2022.
7. ↑  «The MICHELIN Guide Nordic Countries 2021 Is Out!». *MICHELIN Guide* **(engelsk)**. Besøkt 15. september 2021.
8. ↑  «Den nordiske MICHELIN guiden 2021: en imponerende årgang». *News Powered by Cision*. Besøkt 15. september 2021.

Eksterne lenker
---------------

* (en) Offisielt nettsted Rediger på Wikidata

* (en) Guide Michelin – kategori av bilder, video eller lyd på Commons Rediger på Wikidata
* Viamichelin

Portal: Litteratur

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Encyclopædia Britannica **·** VIAF **·** GND **·** LCCN
 |